<MASK> കാവ്യങ്ങളിലും കലയിലും വൈഷ്ണവഭക്തിയിലും പ്രാധാന്യം ആർജിച്ചിട്ടുള്ള കൃഷ്ണലീല. കൃഷ്ണൻ കൗമാരകാലത്ത് പശുക്കളെ മേച്ചുനടക്കുന്നതിനിടയിൽ യമുനാതീരത്തെ  വൃന്ദാവനത്തിൽ ഗോപകന്യകമാരുമൊന്നിച്ച് നടത്തിവന്ന ആനന്ദനൃത്തം. കൃഷ്ണന്റെ സൗന്ദര്യത്താലും വേണുവാദനത്താലും ലീലകളാലും ആകൃഷ്ടരായ ഗോപികമാർ അദ്ദേഹത്തിൽ അനുരക്തരായിത്തീർന്നുവെന്നും അവരെയെല്ലാം ആനന്ദിപ്പിച്ചുകൊണ്ട് അദ്ദേഹം അവരോടൊപ്പം പലപ്പോഴും സംഘനൃത്തം നടത്തിയിരുന്നുവെന്നുമാണ് കഥ. ഗോപികമാരുമായുള്ള കൃഷ്ണന്റെ കാമകേളിയായും രാസക്രീഡ കരുതപ്പെടുന്നു. നിറപ്പകിട്ടുള്ള ഒരു കലാസങ്കല്പവും കൂടിയാണിത്. അതേസമയം കൃഷ്ണനെ ഈശ്വരനായും ഗോപികമാരെ ഈശ്വരപ്രീതിക്കു പാത്രമായ ജീവാത്മാക്കളായും സങ്കല്പിച്ചുകൊണ്ട് വൈഷ്ണവഭക്തന്മാർ രാസക്രീഡയ്ക്ക് ഒരു ആധ്യാത്മികാർഥം കല്പിക്കുന്നു. കൃഷ്ണലീലയുടെ പാരമ്പര്യം അവകാശപ്പെടുന്ന രാസനൃത്തമെന്ന പേരിലുള്ള ഒരു നാടോടിനൃത്തം മഥുരയ്ക്കു ചുറ്റും പ്രചാരത്തിലുണ്ട്. യമുനാതടപ്രദേശങ്ങളിലും അസം, മണിപ്പൂർ, ബംഗാൾ, ഒറീസ തുടങ്ങിയ പ്രദേശങ്ങളിലുമുള്ള നൃത്തപാരമ്പര്യങ്ങളിൽ രാസക്രീഡാനൃത്തത്തിനു പ്രധാന സ്ഥാനമുണ്ട്.
രാസക്രീഡ
ഒറീസ ഭാരതീയ മണിപ്പൂർ ബംഗാൾ